Baranyi Ferenc

 *Dante 1300-ban*

 Az intrikák, az aljas árulások

 − melyek priorságomat jégre vitték –

 okozták, hogy a sorsom visszaváltott:

 politikusból költő lettem ismét.

 S nem hódolok a gyáva győzteseknek,

 még akkor sem, ha el kell futnom innét.

 Most dáridóznak a fekete guelfek,

 kifosztják házam, üldözik családom,

 s engem – ha nem vigyázok − tűzre vetnek.

 Magamra most nem értem kell vigyáznom,

 hanem a városért, amely kiátkoz –

 miatta még a poklot is bejárom.

 Otthonom többé nem lehet a város,

 de akkor is hazám marad, ha messze

 taszít, s földönfutó leszek, magányos.

 Mert nékem nálam fontosabb Firenze.

 És távol tőle arra unszolom csak,

 hogy rothadó oszlásból visszamentse

 virulását a Vörös Liliomnak.

*Pygmalion aranylakodalma*

 Elefántcsont helyén most hús van s rajta bőr: e

 szobor már nem szobor. Sudár lány lett belőle.

 Mindene működik: vese, gyomor, belek,

 áramlás futja át a véredényeket,

 igézőn süt szeme, csókot igér a szája,

 holtig őt látja csak, ki egyszer megcsodálta.

 Galatheát az én kezem formálta meg

 /abban Aphrodité „ludas”, hogy lelke lett/ -

 és nőül vettem őt…

 Már ötven éve ennek.

 Vajon ki menthet át egy lángoló szerelmet

 az idő tűz-ölő, jeges folyóvizén?

 Sem hozzám vénülő asszonyom, sem én.

 Szép lenne most is ő, ha meghagyom szobornak,

 ám ennyi év után a bája mind lesorvadt,

 s bőre, mely hajdanán lelkének burka lett:

 fityeg s mást nem takar, csak gyengült szerveket.

 Aki életre kel, halandó lesz legottan:

 nincs öröklét, csupán a kőben és a csontban.

 Időtlenség a cél, megkövült-mereven?

 Vagy véges létezés után a sírverem?

 Ó, Galathea volt szobrok között a legszebb,

 de értem létre kelt s velem öregedett meg,

 mindketten meghalunk, én előbb, ő utóbb.

 És ő is tudja már: sorsnak ez volt a jobb.

 (*A Kassák Lajos XIII. Kerületi Irodalmi Díj 2018-as pályázatának*

 *díjnyertes versei)*